钦定古今图书集成/理学汇编/学行典/第175卷 > 陈瑚
## 钦定古今图书集成/理学汇编/学行典/第175卷 > 陈瑚

按《苏州府志》：“陈瑚，字言夏，太仓人。少通五经，务求实
学，不屑为章句。凡天官、河渠、兵农礼乐以及六壬奇
门之书，无不贯穿。既复潜心性命之旨，考德课业。崇
祯壬午举乡荐，下第归。值天下将乱，江南大饥，瑚上
《救荒四政》《支吾》三议，皆有裨时务。鼎革后，奉父避地
蔚村，买田躬耕，为父老子弟讲孝弟、力田、为善三约。”
为诸生讲《易乾坤》二卦，倡明理学，远近向风，门人日
进。出游三楚、两浙、黄山、海陵之间，所至名卿大夫咸
师尊之。其古文辞，得昌黎、庐陵之统。所著有《治纲讲
学全规》《圣学入门书》《开江书》《筑围书》《荒政全书》《穷理
求道》《经义治事》四录，《确庵文稿》若干卷。卒，年六十三，
门人私谥“安道先生”，崇祀乡贤。